Ме́сяца а́вгуста в 18-й день

Пра́зднование Пресвяте́й Влады́чице на́шей Богоро́дице и Присноде́ве Мари́и,
ра́ди ико́ны Ея́, имену́емыя «Всецари́ца»

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры пра́здника и Богоро́дицы, глас 8.

Подо́бен: О, пресла́внаго чудесе́:

О, пресла́внаго чудесе́!/ Преблагослове́нная Богома́ти Всецари́ца/ от горы́ Афо́нския в Росси́ю прихо́дит./ Це́рковь Ру́сская, взыгра́й, ликовству́ющи,/ зря́щи святы́й о́браз Присноде́вы,/ к нему́же припа́дающе, благода́рне к Богоро́дице возопии́м:/ ра́дуйся, зе́млю на́шу благоуха́ния испо́лнившая,/ ра́дуйся, алава́стре ми́ра Боже́ственнаго,// ра́дуйся, Держа́вная Цари́це.

О, пресла́внаго чудесе́!/ Всех Госпо́дь и Влады́ка/ благоволи́ от Де́вы воплоти́тися/ и плоть челове́чу восприя́ти/ и Сы́ном Пречи́стыя нарещи́ся,/ Ю́же яви́ Спору́чницу спасе́ния на́шего./ Те́мже весе́лия духо́внаго исполня́емся/ и славосло́вим Ма́терь Бо́жию,// Небесе́ и земли́ Цари́цу.

О, пресла́внаго чудесе́!/ Исто́чник чудотворе́ний приснотеку́щий/ от святы́я ико́ны Всецари́цы/ зе́млю Ру́сскую напоя́ет/ и благода́ть неоску́дно подае́т/ и исцеле́ния бога́тно да́рует./ Те́мже к Богоро́дице усе́рдно вопие́м:/ уврачу́й я́звы душ и теле́с на́ших,// Ты бо еси́ ми́лости река́ неистощи́мая.

О, пресла́внаго чудесе́!/ Пречи́стая Де́ва Богоро́дица,/ мольбы́ недосто́йныя прие́млющи,/ честны́м Свои́м омофо́ром нас покрыва́ет/ и проше́ния неду́жных исполня́ет/ и боле́зни неисце́льныя врачу́ет./ Те́мже ве́рнии весе́лия исполня́ются/ и благодаре́ния пе́сненная возсыла́ют,// прославля́юще Засту́пницу Усе́рдную ро́да христиа́нскаго.

Сла́ва, и ны́не, пра́здника, глас 4: Прииди́те, воспое́м, лю́дие:

Вход. Проки́мен дне. И чте́ния Богоро́дичная.

На лити́и стихи́ры, глас 4:

Богоблаже́нная Отрокови́це,/ Ты еси́ А́нгелов и челове́ков ра́дование/ и Влады́чень Престо́л огнеобра́зный,/ светолу́чныя мо́лнии благода́ти испуща́яй/ и Боже́ственное Сло́во на Себе́ херуви́мски нося́й./ И мы ны́не пое́м и песносло́вим Тя:// ра́дуйся, ми́ра Держа́вная Влады́чице.

Пресвята́я Ма́ти Де́во,/ Ты еси́ Цари́ца Небесе́ и земли́,/ доброде́тельми, я́ко све́тлою диади́мою, украше́нная,/ те́мже восхваля́ем Тя, Преблагослове́нная,/ и, честву́юще о́браз Твой святы́й, мо́лимся:/ помози́ покая́нием сердца́ очи́стити// и благоуха́нием доброде́телей испо́лнити.

Сла́ва, и ны́не, пра́здника, глас 5: Воспо́йте, лю́дие, Ма́тери Бо́га на́шего:

На стихо́вне стихи́ры, глас 5.

Подо́бен: Ра́дуйся:

Ра́дуйся, земле́ Ру́сская,/ иму́щи чудотво́рный о́браз Всецари́цы Богоро́дицы,/ и́же, я́ко звезда́ светоза́рная,/ преде́лы твоя́ просвеща́ет./ Прииди́те, вси лю́дие, припаде́м к Пречи́стей Отрокови́це,/ боле́зни ще́дро исцеля́ющей,/ от злострада́ний ско́ро избавля́ющей,/ от напа́стей духо́в зло́бы свобожда́ющей/ и печа́ли еле́ем ми́лости утоля́ющей./ О Ма́ти Всеблага́я,/ преукраше́нная благоче́стия добро́тами,/ облецы́ ны целому́дрия оде́ждами// и не оста́ви любо́вию чту́щия Тя.

Стих: Слы́ши, Дщи, и виждь,// и приклони́ у́хо Твое́.

Ра́дуйся, земле́ Ру́сская,/ дом Пресвяты́я Богоро́дицы нарече́нная,/ лику́й, красу́йся и торжеству́й,/ дар драгоце́нный восприи́мши/ от уде́ла пе́рваго Богоро́дицы, Святы́я горы́ Афо́нския,/ многоцеле́бный о́браз Присноде́вы,/ ему́же с ве́рою покланя́ющеся,/ воспева́ем из глубины́ серде́чныя:/ о Благослове́нная Цари́це,/ Ты ве́даеши ча́яния и воздыха́ния душ на́ших,/ не оста́ви нас, Любоблага́я,/ пода́ждь нам по́мощь спаси́тельную// и уте́ши нас Твои́м Небе́сным предста́тельством.

Стих: Кля́тся Госпо́дь Дави́ду и́стиною,// и не отве́ржется ея́.

Ны́не собери́теся, лю́дие Бо́жии,/ прииди́те, вси концы́ земли́,/ се бо о́браз небосве́тлый Мари́и Де́вы Всецари́цы/ созыва́ет к ве́селию ве́рныя./ О, ве́лия ми́лость Влады́чицы!/ О, па́че ума́ чуде́с мно́жества,/ чрез ико́ну сию́ источа́емых!/ Те́мже пе́сненными похвала́ми воспои́м, глаго́люще:/ ра́дуйся, Всенепоро́чная Де́во,/ ра́дуйся, Ковче́же свяще́нный Сло́ва Бо́жия,/ ра́дуйся, Обра́дованная,/ ра́дуйся, Цве́те неувяда́емый чистоты́ нетле́нныя,// ра́дуйся, Неве́сто Неневе́стная.

Сла́ва, и ны́не, пра́здника, глас 4: Дави́дскую песнь днесь, лю́дие, воспое́м Христу́ Бо́гу:

Тропа́рь, глас 4:

О́бразом Твои́м радостотво́рным,/ Влады́чице, Всецари́це Богоро́дице,/ боле́зни и неду́ги на́ша исцели́/ и от вся́ких бед и напа́стей огради́,// к заступле́нию Твоему́ при́сно прибега́ющих.

НА У́ТРЕНИ

По 1-м стихосло́вии седа́лен, глас 4:

Благослови́ ны, во юдо́ли земно́й стра́нствующия, Всесвята́я Богороди́тельнице, Небесе́ и земли́ Цари́це, да, пе́сньми и пе́ньми ликовству́юще, воспое́м прише́ствие свята́го о́браза Твоего́.

Сла́ва, и ны́не, пра́здника, глас то́йже: В сла́вней па́мяти Твое́й:

По 2-м стихосло́вии седа́лен, глас 6:

Покая́ния две́ри отве́рзи нам, Госпоже́, и сокруше́ния испо́лни сердца́ на́ша, да сподо́бимся предста́тельством Твои́м грехо́в оставле́ния и неду́гов исцеле́ния.

Сла́ва, и ны́не, пра́здника, глас то́йже: Твое́ преставле́ние, Чи́стая, вси ве́рнии восхваля́юще:

По полиеле́и седа́лен, глас 4:

Ны́не приспе́ день све́тлаго торжества́, вся земля́ Ру́сская ра́дуется прише́ствию честна́го и многоцеле́бнаго о́браза Пресвяты́я Богоро́дицы Всецари́цы. Сей бо, я́коже со́лнце незаходи́мое, возсия́ светоза́рными луча́ми, отгоня́я тьму искуше́ний же и бед от вопию́щих ве́рно: спаси́ ны заступле́нием Твои́м, Всеблага́я Влады́чице.

Сла́ва, и ны́не, пра́здника, глас то́йже: Возопи́й, Дави́де, что сей пра́здник:

Степе́нна, 1-й антифо́н 4-го гла́са. Проки́мен, глас 4: Помяну́ и́мя Твое́// во вся́ком ро́де и ро́де. Стих: Отры́гну се́рдце мое́ сло́во бла́го, глаго́лю аз дела́ моя́ Царе́ви. Вся́кое дыха́ние: Ева́нгелие от Луки́, зача́ло 4.

По 50-м псалме́ стихи́ра, глас 6:

Ра́дуйся, Богоблагода́тная Де́во,/ ра́дуйся, златоза́рная Заре́ Све́та невече́рняго,/ ра́дуйся, неугаси́мая ми́лости Лампа́до,/ еле́ем ра́дования сердца́ на́ша умаща́ющая,/ ра́дуйся, христиа́н Упова́ние,/ ра́дуйся, ненаде́жных Наде́ждо,// ра́дуйся, Ра́досте на́ша.

Кано́н пра́здника, глас 1, со ирмосо́м на 6, и кано́н Богоро́дице Всецари́це на 8, глас 4.

Песнь 1

Ирмо́с: Отве́рзу уста́ моя́,/ и напо́лнятся Ду́ха,/ и сло́во отры́гну Цари́це Ма́тери,/ и явлю́ся, све́тло торжеству́я,// и воспою́, ра́дуяся, Тоя́ чудеса́.

О Преблага́я Засту́пнице на́ша! Недоуме́ем песносло́вити Тя по достоя́нию, оба́че любо́вию понужда́еми, мо́лим Тя: сподо́би принести́ Тебе́ пе́сни благода́рственныя.

Прииди́те, ве́рнии, ко всечестно́му о́бразу Богоро́дицы Всецари́цы припаде́м, обы́мем се́рдцем и лобыза́им устны́, со умиле́нием моля́щеся Всеми́лостивой Влады́чице.

От Небе́сных сла́вимая и от земны́х ублажа́емая, де́вственными добро́тами преиспо́лненная, Пречи́стая Де́во, приими́ моле́ния на́ша и при́зри на нас благоуве́тливым взо́ром Твои́м.

Ди́вна чудеса́ Твоя́, Го́споди, я́ко дарова́л еси́ ми́ру пресла́вную Богоотрокови́цу Мари́ю, от всех родо́в избра́нную во спасе́ние ро́да челове́ческаго.

Песнь 3

Ирмо́с: Твоя́ песносло́вцы, Богоро́дице,/ Живы́й и Незави́стный Исто́чниче,/ лик себе́ совоку́пльшия, духо́вно утверди́,/ в Боже́ственней Твое́й сла́ве// венце́в сла́вы сподо́би.

Ты еси́ исто́чник златостру́йный, ро́су утеше́ния источа́яй сердца́м скорбя́щим, о Цари́це Де́во. Обо́дри ны в час испыта́ния, от отча́яния изба́ви и сле́зы претвори́ в ро́су Небе́сныя ра́дости.

Мо́лим Тя о сро́дницех на́ших, Госпоже́ Всецари́це, исцели́ неду́ги неисце́льныя, уста́ви ра́ковыя я́звы стуже́ние, терпе́ние неистощи́мое стра́ждущим да́руй и слеза́ми покая́ния омы́й сердца́ их.

Любы́ Твоя́, о Богома́ти, я́коже огнь небе́сный, да зате́плит в сердца́х на́ших светлосия́нныя свети́льники моли́твы и любве́.

О Всесве́тлая Влады́чице, покры́й нас честны́м Твои́м омофо́ром, и светоно́сными луча́ми благода́ти отжени́ те́мный о́блак печа́лей на́ших.

Конда́к и и́кос пра́здника.

Седа́лен, глас 8:

Днесь пра́зднуем прише́ствие честна́го о́браза Твоего́, Ма́ти Бо́жия, к нему́же с ве́рою припа́даем, Всеблаже́нная, и мо́лим Тя: посети́ су́щия в боле́знех и печа́лех, и покры́й от бед и зол рабы́ Твоя́.

Песнь 4

Ирмо́с: Седя́й в сла́ве, на Престо́ле Божества́,/ во о́блаце ле́гце,/ прии́де Иису́с Пребоже́ственный/ Нетле́нною Дла́нию и спасе́ зову́щия:// сла́ва, Христе́, си́ле Твое́й.

В зно́и неисце́льных боле́зней стра́ждущим одожди́ ка́пли Небе́снаго милосе́рдия Твоего́, Пречи́стая, и благода́ти прохла́дою услади́ ду́ши изнемога́ющия.

Купина́ Тя неопа́льная прообразова́ше, о Цари́це Де́во, не опали́ бо чре́во Твое́ огнь Божества́. Те́мже мо́лим Тя: огня́ гее́нскаго изба́ви ны.

Ра́дуйся, Богоизбра́нная Отрокови́це, одушевле́нный Хра́ме, Черто́же Сло́ва Бо́жия, во святы́й храм во младе́нческих ле́тех введе́нная и та́мо воспита́нная. Те́мже мо́лим Тя: научи́ и ны ко хра́му Бо́жию усе́рдно прилежа́ти.

Ты от свята́го А́нгела пи́щу Небе́сную прие́млющи, под се́нию хра́ма Госпо́дня пребыва́ла еси́, Де́во Нетле́нная. Те́мже напита́й и на́ша во страсте́х изсо́хшия ду́ши и сподо́би Христо́вых Та́ин досто́йно причаща́тися.

Песнь 5

Ирмо́с: Ужасо́шася вся́ческая/ о Боже́ственней сла́ве Твое́й:/ Ты бо, Неискусобра́чная Де́во,/ име́ла еси́ во утро́бе над все́ми Бо́га/ и родила́ еси́ Безле́тнаго Сы́на,/ всем воспева́ющим Тя// мир подава́ющая.

О Всеблаже́нная Богома́ти, согреша́ющих исправле́ние, умягчи́ изсо́хшую зе́млю серде́ц на́ших, да, прие́мше се́мена сло́ва Бо́жия, досто́йныя плоды́ покая́ния принесе́м Влады́це Христу́.

Поги́бших Ты еси́ Взыска́ние, Присноде́во Мари́е, и Хода́таица о нас к Сы́ну Твоему́ и Бо́гу, Ты еси́ Приста́нище спаси́тельное обурева́емым в мо́ри жите́йстем и погружа́емым напа́стьми мно́гими.

То́ками благода́ти, чрез святы́й о́браз Тво́й, Всецари́це, на нас излива́емыми, омы́й грехо́в на́ших скве́рну и угаси́ страсте́й пещь, да обря́щем чистоту́ серде́чную и уневе́стим ду́ши Христу́, Спа́су на́шему.

Ра́дуйся, Всепе́тая Цари́це! Зарю́, наставля́ющую к све́ту, возсия́й душа́м на́шим, ро́ждшая Со́лнце пра́вды Христа́, Ра́дость и Спасе́ние ми́ру.

Песнь 6

Ирмо́с: Боже́ственное сие́ и всечестно́е/ соверша́юще пра́зднество,/ богому́дрии, Богома́тере,/ прииди́те, рука́ми воспле́щим,// от Нея́ ро́ждшагося Бо́га сла́вим.

Не возгнуша́йся нас многогре́шных, о сладкоуха́нный Кри́не чистоты́! Отжени́ плотско́е мудрова́ние, уста́ви молву́ лука́вых помышле́ний и сподо́би доброде́телей благоуха́ние Творцу́ при́сно приноси́ти.

Помози́ нам, Богоневе́сто, нрав смире́н стяжа́ти, всегда́ ра́доватися, за вся Творца́ благодари́ти, и ко Христу́, Спаси́телю на́шему, непреста́нно моли́тися научи́ ны.

Прише́ствием ико́ны Твоея́ озаря́еми, мо́лим Тя, Всецари́це: бу́ди нам гре́шным Спору́чница, на стези́ спаси́тельныя наста́ви, побори́ борю́щия ны и побе́ду непобеди́мую во бра́нех да́руй.

О чи́стая Голуби́це, Нескве́рная А́гнице, А́гнца и Па́стыря неизрече́нно ро́ждшая! Вои́стину Ты еси́ А́нгельских чино́в превы́шшая, умоли́ о нас Боже́ственнаго Сы́на Твоего́.

Конда́к, глас 8:

Новоявле́нней ико́не Богоро́дицы Всецари́цы предстоя́ще/ и на лик Тоя́ взира́юще,/ со умиле́нием и любо́вию глаго́лем:/ низпосли́, Влады́чице, цельбы́ к Тебе́ притека́ющим,/ и пода́ждь утеше́ние в ско́рби су́щим,/ да, восприе́мше ми́лость, благода́рне воззове́м Ти:// Ра́дуйся, Всецари́це, неду́ги на́ша благода́тию исцеля́ющая.

И́кос:

А́нгел предста́тель с Небесе́ по́слан бысть, рече́ Богоро́дице: ра́дуйся, Благода́тная, Госпо́дь с Тобо́ю! И, со боговеща́нным гла́сом воплоща́ема зря Го́спода, возопи́ к Ней такова́я: Ра́дуйся, глави́зно на́шего спасе́ния; ра́дуйся, исполне́ние Зижди́телева смотре́ния. Ра́дуйся, я́ко Тобо́ю Бог воплоти́ся; ра́дуйся, я́ко Неви́димый в Тебе́ изобрази́ся. Ра́дуйся, Ми́лость ми́ра внутрь прии́мшая; ра́дуйся, одея́ние пло́ти Сло́ву сотка́вшая. Ра́дуйся, уму́ непости́жная го́рняя сла́во; ра́дуйся, сердца́ оживи́вшая небе́сная ма́нно. Ра́дуйся, Звездо́, благода́ти сия́ние; ра́дуйся, Исто́чниче, живы́я воды́ излия́ние. Ра́дуйся, Богоро́дице, в жена́х благослове́нная; ра́дуйся, ро́ждшая Спа́са, Де́во нетле́нная. Ра́дуйся, Всецари́це, неду́ги на́ша благода́тию исцеля́ющая.

Песнь 7

Ирмо́с: Не послужи́ша тва́ри богому́дрии/ па́че Созда́вшаго,/ но, о́гненное преще́ние му́жески попра́вше,/ ра́довахуся, поюще:// препе́тый отце́в Госпо́дь и Бог, благослове́н еси́.

Сподо́би ны, Преблага́я Богороди́тельнице, пресла́вное и́мя Иису́сово умо́м и се́рдцем призыва́ти и се́ю моли́твою услади́ го́речь печа́лей и скорбе́й на́ших.

Притецы́те, вси здра́вия и́щущии, ко благосе́рдой Де́ве Мари́и Богоро́дице и почерпи́те во́ду жи́зни от исто́чника спасите́льнаго.

Благослове́н еси́, Го́споди Иису́се Христе́, Спаси́телю наш, я́ко в час кре́стных страда́ний Твои́х благоволи́л еси́ поручи́ти ны покро́ву Пречи́стыя Ма́тере Твоея́ и ча́дами Ея́ соде́лал еси́.

Ра́дуйся, одушевле́нная Пала́то Божества́, еди́на неискусому́жная Де́во Ма́рие, во утро́бу де́вственную Бо́га вмести́вшая. Те́мже с Гаврии́лом Арха́нгелом вопие́м Ти: благослове́нна Ты в жена́х, и благослове́н Плод чре́ва Твоего́.

Песнь 8

Ирмо́с: О́троки благочести́выя в пещи́/ Рождество́ Богоро́дичо спасло́ есть,/ то́гда у́бо образу́емое,/ ны́не же де́йствуемое,/ вселе́нную всю воздвиза́ет пе́ти Тебе́:/ Го́спода по́йте, дела́,// и превозноси́те Его́ во вся́ ве́ки.

О Богома́ти Всецари́це, просвети́ ны позна́нием Сы́на Твоего́, да, насле́дствующе Ца́рствие Небе́сное, воспое́м Го́спода и превозно́сим Его́ во вся ве́ки.

Си́ла Бо́жия в не́мощи соверша́ется. Те́мже сподо́би ны, Госпоже́, вся посыла́емая нам со благодаре́нием терпе́ти и за вся Сы́на Твоего́ и Бо́га на́шего сла́вити.

Умири́ сердца́ на́ша и в тишине́ по́мыслов соблюди́, Всесвята́я Ма́ти Де́во, да, моля́щеся на вся́кое вре́мя, Го́спода благослови́м и превозно́сим во вся ве́ки.

Во успе́нии ми́ра не оста́вила еси́, о Богома́ти, но при́сно с на́ми пребыва́еши и предста́тельством Твои́м нас спаса́еши.

Песнь 9

Ирмо́с: Всяк земноро́дный/ да взыгра́ется, Ду́хом просвеща́емь,/ да торжеству́ет же безпло́тных умо́в естество́,/ почита́ющее свяще́нное торжество́ Богома́тере,/ и да вопие́т:/ ра́дуйся, Всеблаже́нная, Богоро́дице,// Чи́стая Присноде́во.

О Цари́це Де́во, ра́ковыя я́звы преди́вная Цели́тельнице! Яви́ Свою́ ми́лость в долгонеду́жии су́щим и пода́ждь им здра́вие, да воспева́ют вы́ну Тя, Всеблага́я Ма́ти Бо́жия.

Виждь, Влады́чице, неможе́ние на́ше и приими́ смире́нная моле́ния на́ша, бу́ди нам Блага́я Путеводи́тельница ко спасе́нию и на́стави путе́м те́сным ше́ствовати к жи́зни ве́чней, да Тя непреста́нно велича́ем.

О Ма́ти милосе́рдия и утеше́ния! Уще́дри ны неизрече́нною Твое́ю благосты́нею и благослови́ ны, те́пле Тя воспева́ющия.

Вси ро́ди христиа́нстии ублажа́ют Тя, Богороди́тельнице Пречи́стая, я́ко призре́ Госпо́дь на смире́ние Твое́ и сотвори́ Ти вели́чие неисповеди́мое.

Свети́лен:

Све́тел есть честны́й пра́здник ико́ны Твоея́, Всецари́це, его́же в торжестве́ духо́внем благоле́пно соверша́юще, велича́ем Тя, светоно́сная Ски́ние Христа́, Царя́ и Бо́га на́шего.

Сла́ва, и ны́не, пра́здника: Апо́столи от коне́ц:

На хвали́тех стихи́ры пра́здника и Богоро́дицы Всецари́цы, глас 1.

Подо́бен: Небе́сных чино́в:

Небе́сных чино́в ра́дование/ и земноро́дных кре́пкое упова́ние,/ Небе́снаго Ца́рствия пресве́тлое сия́ние,/ Пресвята́я Всецари́це,/ приими́ ны, сла́вящия Тя,// да, Тобо́ю води́ми, сподо́бимся спасе́ния ве́чнаго.

Све́том Небе́сным осия́нная,/ Отрокови́це Ма́ти всех Царя́ Христа́,/ та́инству сокрове́нному неизрече́нно послужи́вшая,/ Ты к го́рнему умы́ и сердца́ на́ша возво́диши/ и святы́я ико́ны Твоя́ лю́дем да́руеши,// я́ко свети́льники све́та невеще́ственнаго.

Небе́сный Хлеб во чре́ве прие́мши,/ Ма́ти Спа́са на́шего,/ Жизнь и Свет всего́ ми́ра родила́ еси́,/ просвети́ у́бо ду́ши на́ша, грехми́ омраче́нныя,/ да с ве́рою и любо́вию к Исто́чнику безсме́ртия присту́пим// и прича́стницы жи́зни ве́чныя бу́дем.

Сла́ва, и ны́не, пра́здника, глас 4: Всечестно́е Твое́ успе́ние:

На Литурги́и cлу́жба Богоро́дицы.

Моли́тва

О Пречи́стая Богома́ти, Всецари́це! Услы́ши многоболе́зненное воздыха́ние на́ше пред чудотво́рною ико́ною Твое́ю, из уде́ла Афо́нскаго в Росси́ю пренесе́нною, при́зри на ча́да Твоя́, неисце́льными неду́ги стра́ждущия и ко свято́му о́бразу Твоему́ с ве́рою припа́дающия! Я́коже пти́ца крило́ма покрыва́ет птенцы́ своя́, та́ко и Ты ны́не покры́й нас многоцеле́бным Твои́м омофо́ром. Та́мо, иде́же наде́жда исчеза́ет, несумне́нною Наде́ждою бу́ди. Та́мо, иде́же лю́тыя ско́рби превозмога́ют, Терпе́нием и Осла́бою яви́ся. Та́мо, иде́же мрак отча́яния в ду́ши всели́ся, неизрече́нным све́том Твои́м возсия́й! Малоду́шныя уте́ши, немощны́я укрепи́, ожесточе́нным сердца́м умягче́ние и просвеще́ние да́руй. О Всеми́лостивая Цари́це! Исцели́ боля́щия лю́ди Твоя́, уста́ви ра́ковыя я́звы стуже́ние и благослови́ врачу́ющих нас, да послу́жат ору́дием Всемо́щнаго Врача́, Христа́ Спа́са на́шего. О Влады́чице, Ра́досте скорбя́щих и печа́льных Утеше́ние! Простри́ ру́це Твои́, испо́лненныя исцеле́ния и врачбы́, да, чудотво́рную по́мощь ско́ро получи́вше, просла́вим Живонача́льную и Неразде́льную Тро́ицу, Отца́, и Сы́на, и Свята́го Ду́ха, во ве́ки веко́в. Ами́нь.

Моли́тва боля́щаго

О Всеблага́я, досточу́дная Богоро́дице Всецари́це! Несмь досто́ин, да вни́деши под кров мой! Но, я́ко ми́лостиваго Бо́га любоблагоутро́бная Ма́ти, рцы сло́во, да исцели́тся душа́ моя́ и укрепи́тся немощству́ющее те́ло мое́. Ты бо и́маши держа́ву непобеди́мую, о Всецари́це, и не изнемо́жет у Тебе́ всяк глаго́л. Ты за мя упроси́, Ты за мя умоли́ Христа́ Бо́га на́шего, да прославля́ю пресла́вное и́мя Его́ всегда́, ны́не и в безконе́чныя ве́ки. Ами́нь.

*Утверждена Священным Синодом*

*Русской Православной Церкви*

*26.12.2019 (журнал № 163).*